Man vas vir moord op ouma, kleinkindArgieffoto ter illustrasie. (Foto: James Timothy Peters/Pixabay) ’n 25-jarige man is in verband met die grusame moord op ’n 61-jarige vrou en haar vyfjarige kleindogter in Noordwes in hegtenis geneem. Die verdagte, wie se naam nog nie bekend is nie, sal na verwagting Donderdag in die rondgaande hof op Sannieshof verskyn. Hy word deur twee aanklagte van moord en ’n klag van roof in die gesig gestaar. Maroela Media het vroeër berig dat die vrou se 21-jarige seun op die twee se liggame in hul huis op Ganalaagte, noordoos van Delareyville, afgekom het. Die vrou het glo verskeie steekwonde gehad en daar was ’n tou om haar nek gebind. Die dogtertjie se liggaam is in die kombuis aangetref. Haar kop was glo in ’n emmer water. Die motief vir die moorde is nog nie bekend nie.